Vilas ir Greisė
„Vilas ir Greisė“ (angl. Will & Grace) – amerikiečių kurta situacijų komedija. Serialas NBC kanalu rodytas aštuonis sezonus nuo 1998 m. rugsėjo 21 d. iki 2006 m. gegužės 18 d. Serialo veiksmas sukasi apie homoseksualaus vyro Vilo Trumano ir heteroseksualios moters Greisės Edler santykius. Komedija yra laikoma viena žymiausių ir labiausių pasisekusių serialų, kuriame vienas iš pagrindinių personažų yra LGBT asmuo. Seriale pagrindinius vaidmenis atliko aktoriai Eric McCormack ir Debra Messing, visuose sezonuose taip pat vaidino Megan Mullally, Sean Hayes ir Shelley Morrison. Keletą sezonų seriale vaidino ir Gary Grubbs bei Michael Angarano. „Vilas ir Greisė“ iš kitų to paties pobūdžio serialų išsiskyrė ir jame vaidinusių kviestinių žvaigždžių skaičiumi. Komedijoje įvairius nežymius vaidmenis atliko Cher, Jennifer Lopez, Britney Spears, Matt Damon, Alec Baldwin, Sharon Osbourne, Neil Patrick Harris, Elton John, Edie Falco, Madonna, Ellen DeGeneres ir dešimtys kitų. Kritikų įvertintas serialas „Vilas ir Greisė“ Lietuvoje pradėtas rodyti „Tango TV” kanalu nuo 2007 m. pavasario.